**การลงทะเบียนและการจัดเก็บข้อมูลผู้ใช้บริการโทรศัพท์เคลื่อนที่ด้วยระบบอัตลักษณ์**

**ความเป็นมา**

การใช้บริการโทรศัพท์เคลื่อนที่ หรือโทรศัพท์มือถือ เป็นที่นิยมของประชาชนและกลายเป็นบริการพื้นฐานด้านการสื่อสารของสังคมไทย ในอดีตเกือบทุกเลขหมายโทรศัพท์มือถือไม่เคยมีการลงทะเบียนหรือจัดเก็บข้อมูลผู้ใช้บริการ จึงส่งส่งผลกระทบทางลบต่อการเพิ่มช่องทางการก่อปัญหาสังคมด้วยการนำเอา เลขหมายโทรศัพท์มือถือไปใช้ในทางที่มิชอบ อันนำไปสู่การสูญเสียชีวิตและทรัพย์สินของประชาชน และเจ้าหน้าที่ของรัฐไม่สามารถสืบค้นหาผู้กระทำผิดมาลงโทษได้ นอกจากนั้น ในแง่มุมของการใช้บริการ จะส่งผลต่อการรักษาสิทธิประโยชน์ของผู้ใช้บริการเนื่องจากเกิดความยุ่งยากในการพิสูจน์เจ้าของที่แท้จริงของ เลขหมายโทรศัพท์มือถือ สำนักงาน กสทช. เล็งเห็นความสำคัญของการดำเนินงานในเรื่องลงทะเบียนและการจัดเก็บข้อมูลผู้ใช้บริการโทรศัพท์มือถือ จึงได้การออกมาตรการกำหนดให้ผู้ให้บริการโทรศัพท์มือถือทุกรายจัดเก็บข้อมูลผู้ใช้บริการทุกราย ทั้งกรณีการใช้งานซิมการ์ดที่เปิดใช้งานไปแล้วและซิมการ์ดที่เปิดใช้งานใหม่ พร้อมทั้งกำหนดมาตรการให้ผู้ใช้บริการต้องลงทะเบียนก่อนจึงจะอนุญาตให้เปิดใช้งานเลขหมายหรือซิมการ์ดนั้นได้ โดยผลการดำเนินงานประสบผลสำเร็จเป็นอย่างมาก ซึ่งในเดือนตุลาคม ๒๕๕๘ มีประชาชนมาลงทะเบียนรวมทั้งสิ้น ๗๒.๓ ล้านเลขหมาย และเลขหมายที่ไม่ได้ลงทะเบียนได้ถูกระงับการให้บริการไปแล้ว การดำเนินงานดังกล่าวนี้ได้รับความสนับสนุนจากคณะรัฐมนตรีที่ได้มอบหมายให้หน่วยงานภาครัฐและเอกชนให้ความร่วมมือกับสำนักงาน กสทช. เป็นผลให้การดำเนินงานของสำนักงาน กสทช. สำเร็จลุล่วงตามเป้าหมาย โดยในปัจจุบันทุกเลขหมายโทรศัพท์มือถือของประเทศไทยเป็นเลขหมายที่มีการลงทะเบียนผู้ใช้งานโดยมีจำนวนมากถึง ๑๑๙ ล้านเลขหมาย

**การดำเนินงานในปัจจุบันของสำนักงาน กสทช.**

ปัจจุบันสำนักงาน กสทช. เล็งเห็นความสำคัญในการพัฒนาระบบการลงทะเบียนผู้ใช้บริการให้มีประสิทธิภาพมากยิ่งขึ้นอย่างต่อเนื่อง โดยพัฒนาระบบลงทะเบียนผู้ใช้บริการด้วยระบบอัตลักษณ์ เพื่อยกระดับมาตรฐานข้อมูลผู้ใช้บริการโทรศัพท์มือถือของประเทศไทย และเป็นการยกระดับความปลอดภัย ในการใช้บริการโทรศัพท์มือถือซึ่งปัจจุบันกลายเป็นเครื่องมือสำคัญในการทำธุรกรรมด้านต่างๆ โดยเฉพาะการทำธุรกรรมการเงินในระบบพร้อมเพย์ หรือโมบายเพย์เม้นต์ โดยสำนักงาน กสทช. ได้พัฒนาระบบพิสูจน์และยืนยันตัวบุคคลผ่านอุปกรณ์ที่สามารถพิสูจน์อัตลักษณ์ของผู้ใช้บริการด้วยลายนิ้วมือ (finger print) และระบบรู้จำใบหน้า (face recognition) โดยสามารถตรวจสอบอัตลักษณ์ของผู้ใช้บริการจากข้อมูลในบัตรประจำตัวประชาชนฉบับจริงที่ออกโดยกรมการปกครอง ซึ่งการพัฒนาระบบดังกล่าวนี้ สำนักงาน กสทช. เชื่อมั่นว่า จะสามารถลดการแอบอ้างการใช้บัตรประชาชนผู้อื่นไปลงทะเบียน และสามารถให้การสนับสนุนข้อมูลผู้ใช้บริการให้กับหน่วยงานภาครัฐได้ดียิ่งขึ้นด้วย

สำนักงาน กสทช. ได้กำหนดโครงการนำร่องเริ่มทดลองใช้งานจริงระบบใหม่ตั้งแต่วันที่ ๓๑ พฤษภาคม ๒๕๖๐ บริเวณพื้นที่กรุงเทพมหานครจำนวน ๕ จุดให้บริการ และ ๓ จังหวัดชายแดนภายใต้ ได้แก่ จังหวัดปัตตานี จังหวัดนราธิวาส และจังหวัดสงขลา รวมทั้ง ๒ อำเภอในจังหวัดสงขลา คือ อำเภอนาทวี และอำเภอจะนะ อีกจำนวน ๒๕ จุดบริการ รวมทั้งสิ้น ๓๐ จุดบริการ โดยหากผลการดำเนินโครงการนำร่องดังกล่าวเป็นที่น่าพอใจ ทั้งการดำเนินงานด้านเทคนิคและการให้บริการประชาชน สำนักงาน กสทช. จะกำหนดแผนการดำเนินงานให้ผู้ให้บริการโทรศัพท์มือถือกระจายจุดให้บริการไปยังทั่วประเทศต่อไป

**วิธีการและขั้นตอนการลงทะเบียน**

สำนักงาน กสทช. ได้ปรับปรุง “**แนวปฏิบัติหลักเกณฑ์และวิธีการในการจัดเก็บข้อมูลและรายละเอียดผู้ใช้บริการโทรศัพท์เคลื่อนที่ในลักษณะที่เรียกเก็บเงินล่วงหน้า” ตามข้อ ๒๕ ของประกาศ กสทช. เรื่อง หลักเกณฑ์การจัดสรรและบริหารเลขหมายโทรคมนาคม ให้สอดคล้องกับการลงทะเบียนและการจัดเก็บข้อมูลผู้ใช้บริการด้วยระบบอัตลักษณ์ และคณะกรรมการกิจการโทรคมนาคมได้ให้ความเห็นชอบเมื่อวันที่ ๑๕ มิถุนายน ๒๕๖๐ และให้ผู้ให้บริการโทรศัพท์เคลื่อนที่ทุกรายนำไปปฏิบัติใช้ให้เป็นมาตรฐานเดียวกัน โดยมีวิธีการดำเนินงานดังนี้**

| **หัวข้อ** | **การดำเนินงาน** |
| --- | --- |
| **๑. ข้อมูลหรือเอกสารหลักฐานที่ผู้ใช้บริการต้องนำมาลงทะเบียน** | |
| ๑.๑ กรณีบุคคลธรรมดา  ๑.๑.๑ กรณีบุคคลผู้มีสัญชาติไทย | บัตรประจำตัวประชาชนฉบับจริง |
| ๑.๑.๒ กรณีของบุคคลผู้ไม่มีสัญชาติไทย | หนังสือเดินทางฉบับจริง หรือ เอกสารที่ทางราชการไทยออกให้ ฉบับจริง ดังนี้  ๑) บัตรประจำตัวบุคคลซึ่งไม่มีสัญชาติไทย  ๒) ใบอนุญาตการทำงานในประเทศไทย  ๓) บัตรประจําตัวบุคคลที่ไม่มีสถานะทางทะเบียน  ๔) หนังสือหรือเอกสารอื่นใดที่มิได้กำหนดไว้ตามข้อ ๑) – ๔) และทางราชการไทยออกให้  ทั้งนี้ จะต้องสามารถจัดเก็บหรือสืบค้นข้อมูลบุคคลจากหน่วยงานราชการที่เกี่ยวข้องได้ |
| ๑.๒ กรณีนิติบุคคล | หนังสือรับรองนิติบุคคล และเอกสารผู้มอบอำนาจและผู้รับมอบ |
| **๒. การลงทะเบียนผู้ใช้บริการ** | |
| ๒.๑ กรณีบุคคลธรรมดา | ผู้มีสัญชาติไทยให้ดำเนินการด้วยตนเอง โดยให้นำบัตรประชาชนฉบับจริง โดยกรณีบุคคลผู้ไม่มีสัญชาติไทยให้ใช้บัตรประจำตัวที่สามารถยืนยันตัวบุคคลได้ ตามข้อ ๑.๑.๒  อนึ่ง หากเป็นกรณีมอบอำนาจจะต้องดำเนินการติดต่อใช้บริการ ณ ศูนย์ให้บริการของผู้ให้บริการเท่านั้น และผู้ได้รับมอบอำนาจจะต้องผ่านกระบวนการพิสูจน์และยืนยันตัวบุคคลตามขั้นตอน |
| ๒.๒ กรณีนิติบุคคล | ๑) ผู้มอบอำนาจจะต้องจัดเตรียมบัตรประจำตัวประชาชนฉบับจริงหรือสำเนาบัตรประจำตัวประชาชนพร้อมหนังสือมอบอำนาจ  ๒) ผู้รับมอบอำนาจจะต้องนำบัตรประจำตัวประชาชนฉบับจริงแสดง ณ จุดให้บริการ เพื่อลงทะเบียนผู้ใช้บริการ ตามที่ได้รับมอบอำนาจตามข้อ ๑) โดยจุดให้บริการจะต้องเรียกเก็บหนังสือมอบอำนาจต้นฉบับ และต้องตรวจสอบและเก็บเอกสารของผู้มอบอำนาจ ตามที่กำหนดในข้อนี้ |
| **๓. ขั้นตอนและวิธีการลงทะเบียน** | |
| ๓.๑ การพิสูจน์และยืนยันตัวบุคคล  ๓.๑.๑ การตรวจสอบด้วยลายนิ้วมือ (finger print) | กรณีบุคคลผู้มีสัญชาติไทย ผู้ที่ประสงค์จะขอใช้บริการจะต้องนำบัตรประจำตัวประชาชนฉบับจริงยื่นต่อเจ้าหน้าที่ ณ จุดให้บริการ เพื่อดำเนินการตรวจสอบ ซึ่งเป็นการพิสูจน์และยืนยันตัวบุคคลของผู้ใช้บริการโดยตรวจสอบข้อมูลจากบัตรประจำตัวประชาชนฉบับจริง พร้อมกับการสแกนลายนิ้วมือของผู้ขอใช้บริการผ่านอุปกรณ์ที่กำหนด โดยเมื่อมีการพิสูจน์และยืนยันตัวบุคคลแล้วว่า ข้อมูลบนบัตรประจำตัวประชาชนเมื่อเทียบกับลายนิ้วมือแล้วมีความถูกต้องตรงกัน จึงจะเข้าสู่ขั้นตอนการลงทะเบียนผู้ใช้บริการโทรศัพท์เคลื่อนที่ต่อไปได้ |
| ๓.๑.๒ การตรวจสอบใบหน้าด้วยภาพถ่าย (face recognition) | กรณีไม่สามารถดำเนินการได้ตามข้อ ๓.๑.๑ ผู้ที่ประสงค์จะขอใช้บริการจะต้องได้รับการพิสูจน์และยืนยันตัวบุคคล โดยใช้ข้อมูลจากบัตรประจำตัวประชาชนฉบับจริงผ่านอุปกรณ์ที่กำหนด พร้อมกับภาพถ่ายของผู้ที่ประสงค์จะขอใช้บริการ โดยเมื่อมีการพิสูจน์และยืนยันตัวตนบุคคลแล้วว่า ข้อมูลบนบัตรประจำตัวประชาชนเมื่อเทียบกับภาพถ่ายที่มีการบันทึกดังกล่าวมีความถูกต้องตรงกัน จึงจะเข้าสู่ขั้นตอนการลงทะเบียนผู้ใช้บริการโทรศัพท์เคลื่อนที่ต่อไปได้ ทั้งนี้ สำนักงานอาจกำหนดให้มีการดำเนินการตาม ๓.๑.๑ และ ๓.๑.๒ ควบคู่กันก็ได้ โดยสำนักงานจะแจ้งให้ผู้ให้บริการทราบและดำเนินการต่อไป |
| ๓.๑.๓ วิธีการอื่นๆ | กรณีไม่สามารถดำเนินการได้ตามข้อ ๓.๑.๑ และ ๓.๑.๒ ผู้ขอใช้บริการจะต้องติดต่อศูนย์บริการเพื่อให้เจ้าหน้าที่ของศูนย์บริการดำเนินการพิสูจน์และยืนยันตัวบุคคลของผู้ใช้บริการตามมาตรฐานกระบวนการพิสูจน์ตัวตนผู้ใช้บริการของผู้ให้บริการโทรศัพท์เคลื่อนที่ที่สำนักงานกำหนดจึงจะสามารถเข้าสู่ขั้นตอนการลงทะเบียนผู้ใช้บริการโทรศัพท์เคลื่อนที่ได้ ทั้งนี้ กรณีที่เป็นบุคคล ผู้ไม่มีสัญชาติไทยให้ดำเนินการตามกรณีบุคคลผู้มีสัญชาติไทยโดยอนุโลม  อนึ่ง ในระยะเริ่มแรกกรณีจุดให้บริการไม่มีเครื่องมือหรืออุปกรณ์สำหรับการพิสูจน์และยืนยันอัตลักษณ์ตัวบุคคลให้ดำเนินการพิสูจน์และยืนยันตัวบุคคลของผู้ใช้บริการตามมาตรฐานกระบวนการพิสูจน์ตัวตนผู้ใช้บริการของผู้ให้บริการโทรศัพท์เคลื่อนที่ที่สำนักงานกำหนดอย่างเคร่งครัดไปก่อนจนกว่าคณะกรรมการจะกำหนดให้มีจุดให้บริการที่มีเครื่องมือหรืออุปกรณ์สำหรับการพิสูจน์และยืนยันตัวบุคคลครอบคลุมทั่วประเทศ และสำนักงานจะแจ้งให้ทราบต่อไป |
| ๓.๒ วิธีการจัดเก็บข้อมูลผู้ใช้บริการโทรศัพท์เคลื่อนที่  ๓.๒.๑ กรณีเป็นบุคคลผู้มีสัญชาติไทย | ๑) รูปแบบอิเล็กทรอนิกส์ โดยการเรียกข้อมูลจากบัตรประจำตัวประชาชนผ่านเครื่องอ่านบัตรประชาชน (Smart Card Reader) |
|  | ๒) รูปแบบอิเล็คทรอนิกส์ โดยการใช้โปรแกรมประยุกต์ (Software Application) |
| ๓.๒.๒ กรณีเป็นบุคคลที่ไม่มีสัญชาติไทย | รูปแบบอิเล็คทรอนิกส์ โดยการใช้โปรแกรมประยุกต์ (Software Application) |
| ๓.๒.๓ กรณีเป็นนิติบุคคล | ผู้ขอใช้บริการจะต้องดำเนินการติดต่อที่ศูนย์ให้บริการของ ผู้ให้บริการโทรศัพท์เคลื่อนที่เท่านั้น เนื่องจากต้องมีการพิสูจน์ตัวตนผู้ขอให้บริการที่แท้จริง โดยผู้ให้บริการจะต้องเรียกดูบัตรประจำตัวประชาชนฉบับจริงจากผู้ขอใช้บริการ หรือหากเป็นกรณีมอบอำนาจผู้ให้บริการต้องมีการตรวจสอบใบมอบอำนาจที่มีการลงลายมือชื่อและบัตรประจำตัวประชาชนตัวจริงของผู้มอบอำนาจและผู้รับมอบอำนาจและต้องมีการลงบันทึกข้อมูลที่จำเป็นของผู้ขอใช้บริการไว้ด้วยซึ่งเป็นไปตามมาตรฐานกระบวนการพิสูจน์ตัวตนผู้ใช้บริการโทรศัพท์เคลื่อนที่ของสำนักงาน กสทช. |

**ข้อมูลผู้ใช้บริการที่ถูกจัดเก็บตามประกาศ กสทช.**

1. การพิสูจน์และยืนยันตัวบุคคลด้วยระบบอัตลักษณ์ด้วยลายนิ้วมือ (Finger Print) โดยอุปกรณ์ที่ใช้จะต้องสามารถตรวจสอบข้อมูลจากบัตรประจำตัวประชาชนฉบับจริง พร้อมกับการสแกนลายนิ้วมือของผู้ใช้บริการ ด้วยระบบ **match on card** ซึ่งเป็นระบบที่มีความปลอดภัยสูงและจะไม่มีการนำข้อมูลลายนิ้วมือซึ่งเป็นข้อมูลจากบัตรประชาชนของผู้ใช้ออกมาจากบัตรประจำตัวประชาชนและจะไม่มีการจัดเก็บข้อมูลลายนิ้วมือของผู้ใช้บริการ เพียงแต่จะเป็นการนำข้อมูลลายนิ้วมือของผู้ใช้บริการมาวิเคราะห์ผ่านเครื่องแสกนลายนิ้วมือ หากข้อมูลลายนิ้วมือที่เก็บในบัตรประจำตัวประชาชนกับลายนิ้วมือของผู้ใช้บริการมีความถูกต้องตรงกัน ระบบจึงจะอนุญาตให้เข้าสู่ขั้นตอนการลงทะเบียนและจัดเก็บข้อมูลผู้ใช้บริการโทรศัพท์เคลื่อนที่ต่อไปได้
2. สำหรับการการพิสูจน์และยืนยันตัวบุคคลด้วยระบบอัตลักษณ์ด้วยใบหน้า (Face Recognition) ซึ่งอุปกรณ์ที่ใช้ดังกล่าวจะเป็นอุปกรณ์เดียวกันกับการพิสูจน์และยืนยันตัวบุคคลด้วยระบบ อัตลักษณ์ด้วยลายนิ้วมือโดยใช้ข้อมูลจากบัตรประจำตัวประชาชนฉบับจริง พร้อมกับภาพถ่ายของผู้ที่ประสงค์จะขอใช้บริการ โดยเมื่อมีการพิสูจน์และยืนยันตัวตนบุคคลแล้วว่าข้อมูลบนบัตรประจำตัวประชาชนเมื่อเทียบกับภาพถ่ายที่มีการบันทึกดังกล่าวมีความถูกต้องตรงกัน ระบบจึงจะอนุญาตให้เข้าสู่ขั้นตอนการลงทะเบียนและจัดเก็บข้อมูลผู้ใช้บริการโทรศัพท์เคลื่อนที่ต่อไปได้

ทั้งนี้ ระบบการลงทะเบียนทั้ง ๒ รูปแบบ จะจัดส่งข้อมูลตรงไปยังฐานข้อมูลของผู้ให้บริการโทรศัพท์เคลื่อนที่ โดยไม่ได้มีการจัดเก็บไว้ที่จุดให้บริการ ซึ่งประชาชนสามารถมั่นใจได้ว่าข้อมูลส่วนบุคคล จะถูกจัดเก็บเป็นความลับและปลอดภัย ทั้งนี้ ข้อมูลที่ผู้ให้บริการจัดเก็บประกอบด้วย เลขที่บัตรประจำตัวประชาชน ชื่อ นามสกุล ที่อยู่ วัน เดือน ปีเกิด รูปภาพเจ้าของบัตรประจำตัวประชาชน (ขึ้นอยู่กับประเภทของบัตรประจำตัวประชาชน